“บอร์ดส่งเสริมเอสเอ็มอี” ไฟเขียววงเงิน 1.1 พันล้าน ช่วย SME    
บอร์ดส่งเสริมเอสเอ็มอี  ได้เห็นชอบในการให้การสนับสนุน วงเงินช่วยเหลือธุรกิจเอสเอ็มอีผ่าน 3 โครงการจำนวน 1.1 พันล้านบาท หวังกระตุ้นธุรกิจเกี่ยวกับเรื่องการท่องเที่ยว
บอร์ดส่งเสริมเอสเอ็มอี  ได้เห็นชอบในการให้การสนับสนุน วงเงินช่วยเหลือธุรกิจเอสเอ็มอีผ่าน 3 โครงการจำนวน 1.1 พันล้านบาท หวังกระตุ้นธุรกิจเกี่ยวกับเรื่องการท่องเที่ยว
12 ม.ค. 2566

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า ที่ประชุมคณะกรรมการส่งเสริมวิสาหกิจขนาดกลางและขนาดย่อม หรือ บอร์ดส่งเสริมเอสเอ็มอี   ได้เห็นชอบสนับสนุนและช่วยเหลือเอสเอ็มอี วงเงิน 1,180 ล้านบาท ผ่าน 3 โครงการ ได้แก่
1.โครงการค้ำประกันสินเชื่อสำหรับธุรกิจท่องเที่ยว 968 ล้านบาท ระยะเวลาดำเนินการ 2 ปี คาดว่าจะมีผู้ประกอบการได้รับประโยชน์ 1,500 ราย วงเงินค้ำประกันรวมที่จะเป็นมูลค่าทางเศรษฐกิจไม่น้อยกว่า 3,000 ล้านบาท โดยจะมีการผ่อนปรนให้กับผู้ประกอบการที่เป็นผู้ประกอบการชั้นดีเป็นกรณีพิเศษ
2.โครงการส่งเสริมผู้ประกอบการ ด้านการบริหารความเสี่ยงจากอัตราแลกเปลี่ยน เพื่อช่วยเอสเอ็มอีที่ทำการค้าระหว่างประเทศ วงเงิน 200 ล้านบาท เน้นช่วยเหลือผู้ส่งออกโดยตรง
3.โครงการ SME Restart เพื่อช่วยเหลือกลุ่มธุรกิจท่องเที่ยว 12 ล้านบาท โดยมีหน่วยร่วมดำเนินการ คือสภาอุตสาหกรรมท่องเที่ยวแห่งประเทศไทย
ทางด้าน นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ ธพว. เปิดเผยว่า ได้เปิดตัวสินเชื่อใหม่ “SME D พร้อม” วงเงิน 10,000 ล้านบาท สนับสนุนผู้ประกอบการมีเงินทุนนำไปใช้เสริมสภาพคล่องกิจการ ลงทุน ปรับปรุง ขยายปรับเปลี่ยนธุรกิจ รวมถึงสามารถรีไฟแนนซ์จากสถาบันการเงินอื่น ช่วยสร้างเงินหมุนเวียนในระบบเศรษฐกิจ 40,000 ล้านบาท
สำหรับจุดเด่นของสินเชื่อดังกล่าว คือ “วงเงินกู้สูง ดอกเบี้ยต่ำ ผ่อนสบาย” ครอบคลุมความต้องการทุกกลุ่มเอสเอ็มอี เช่น ธุรกิจร้านอาหาร โรงแรม ธุรกิจเกี่ยวเนื่องกับการท่องเที่ยว อีคอมเมิร์ซ วงเงินกู้สูงสุด 50 ล้านบาทต่อราย เปิดกว้างกู้ได้ทั้งบุคคลธรรมดาและนิติบุคคล ดอกเบี้ยเริ่มต้น MLR-2.25% หรือ 4.5% ต่อปี (ปัจจุบัน MLR อยู่ที่ 6.75%) ผ่อนสูงสุด 15 ปี ปลอดชำระเงินต้นสูงสุด 18 เดือน เปิดรับคำขอกู้จนถึงวันที่ 30 ธ.ค.นี้